4. การวิจัยและพัฒนา

บริษัทได้ดำเนินการพัฒนาโครงการนิคมอุตสาหกรรม
ให้เป็นไปตามระเบียบและข้อกำหนดมาตรฐานของ การนิคมอุตสาหกรรมแห่งประเทศไทย (กนอ.)
โดยดำเนินการตั้งแต่การศึกษาความเป็นไปได้ การออกแบบรายละเอียด การจัดหาจัดซื้อ
การก่อสร้าง ซึ่งได้ผ่านการอนุมัติเห็นชอบจาก กนอ. ก่อนการดำเนินงานทุกขั้นตอน
และระหว่างเปิดดำเนินการมีการจัดเก็บรวบรวมบันทึกข้อมูลการผลิตและการบริการมาอย่างต่อเนื่อง
โดยนำข้อมูลมาจัดทำเป็นสถิติ
เพื่อให้ทราบถึงความเป็นมาของข้อมูลประกอบการจัดทำเป็นฐานข้อมูลในอนาคต
มีการพัฒนาบุคคลากรในทุกสายงานเพื่อให้สามารถปฏิบัติหน้าที่ได้สมบูรณ์
มีการนำระบบการจัดการด้านสิ่งแวดล้อม ISO 14001 V. 2004 และระบบบริหารงานคุณภาพ ISO
9001 V. 2000 มาพัฒนาใช้งานโดยระบุไว้ในนโยบายสิ่งแวดล้อมและคุณภาพ
ผู้บริหารระดับสูงให้ความสำคัญกับแผนพัฒนาทรัพยากรบุคคลมาโดยลำดับและต่อเนื่อง
ตั้งแต่การกำหนดที่มาของหลักสูตรฝึกอบรมประจำปี การพิจารณาแผนฝึกอบรม
โดยมีการจัดหมวดหมู่ของหลักสูตร แบ่งเป็นหลักสูตรด้านการบริหารโครงการ
หลักสูตรด้านการปฏิบัติการและบำรุงรักษา
และหลักสูตรต่อเนื่องเพื่อเป็นการทบทวนและตอกย้ำให้บุคลากรมีความตระหนักในบทบาทหน้าที่ของการปฏิบัติงาน
รวมถึงการกระตุ้นให้เกิดการตื่นตัวในการปฎิบัติงาน กล่าวคือ เป็นทั้งลักษณะ Improvement และ
Refreshment Training Course และมีการเพิ่มการกำหนดวัตถุประสงค์
และรับการประเมินประสิทธิผลของการฝึกอบรมที่ชัดเจน

สำหรับการวิจัยกระบวนการผลิตหรือบริการนั้น บริษัทไม่มีการตั้งงบการดำเนินงานวิจัย
มีเพียงการจัดส่ง
เจ้าหน้าที่ไปร่วมประชุมสัมมนาและทัศนศึกษาดูงานทั้งภายในประเทศและต่างประเทศ
ตามวาระโอกาสที่เหมาะสม
เพื่อรับทราบการเปลี่ยนแปลงทางเทคโนโลยีหรือความก้าวหน้าในกระบวนการด้านต่างๆ
เพื่อนำมาดัดแปลงปรับปรุงในกระบวนการผลิตหรือบริการที่มีอยู่เดิม
นอกจากนี้มีการนำระบบสารสนเทศมาประยุกต์ใช้งานในองค์กร
เพื่อเพิ่มประสิทธิภาพในการบริหารจัดการ ลดขั้นตอนที่ซับซ้อน
และเพิ่มประสิทธิภาพในการรับส่งข้อมูลข่าวสาร การทำระบบบริหารจัดการบัญชีสำเร็จรูป
การจัดหาโปรแกรมคำนวณด้านสำรวจรังวัด นอกจากนี้มีนโยบายลดการใช้พลังงาน
การลดปัญหาด้านสิ่งแวดล้อม การลดความสูญเสียจากกระบวนการผลิต การบำรุงรักษาเชิงป้องกัน
ซึ่งถือเป็นแผนปฏิบัติการที่ได้มีการระบุไว้ในระบบจัดการด้านสิ่งแวดล้อมและระบบบริหารงานคุณภาพ

บริษัทฯ ได้มีการพัฒนาปรับปรุงการทำระบบ ISO 14001 และ ISO 9001 มาใช้ในการปฏิบัติงาน
โดยมีการ รวมการทำระบบทั้ง 2 ( Integrated System) ในด้านเอกสาร ระเบียบปฏิบัติ
การติดตามตรวจสอบ จนถือได้ว่าในรอบ 2 ปี ที่ผ่านมา บริษัทฯ
โดยพนักงานทุกหน่วยงานทุกระดับของโครงการนิคมอุตสาหกรรมเกตเวย์ ซิตี้
มีความเข้าใจในระบบทั้งสองเป็นอย่างดี ในปี 2550 บริษัทฯ ได้รับการตรวจติดตามการรักษาระบบ
(Surveillance) เป็นครั้งสุดท้ายในรอบการต่ออายุใบรับรองเมื่อเดือนสิงหาคม 2550
และยังคงรักษาไว้ซึ่งการรับรองระบบอย่างต่อเนื่อง และในปี 2551
จะครบกำหนดอายุใบรับรองในเดือนพฤษภาคม 2551 บริษัทฯ
ก็มีนโยบายที่ชัดเจนในการขอต่ออายุใบรับรองเพื่อสร้างความมั่นใจในการบริหารจัดการดูแลระบบสาธารณูปโภค
และสิ่งอำนวยความสะดวกให้กับผู้ประกอบการโรงงานอุตสาหกรรมอย่างต่อเนื่อง

ในปี 2550 บริษัทฯ
ได้เข้าร่วมศึกษาความเป็นไปได้ในการจัดหาแหล่งที่ดินเพื่อรองรับการเสนอประมูลจัดตั้งโรงไฟฟ้าอิสระรายใหญ่
(IPP) กับการไฟฟ้าฝ่ายผลิตแห่งประเทศไทย (กฟผ.) ขนาดกำลังผลิต 800 MW จำนวน 2 โรง
รวม 1,600 MW พื้นที่โครงการประมาณ 220 ไร่ ตั้งอยู่ภายในนิคมอุตสาหกรรมเกตเวย์ ซิตี้
โดยแหล่งน้ำดิบที่ทำการศึกษามีความเหมาะสมทั้งปริมาณและคุณภาพน้ำดิบ
และไม่ก่อให้เกิดผลกระทบต่อกิจกรรมใช้น้ำของผู้ประกอบการโรงงานอุตสาหกรรม
และชุมชนโดยรอบโครงการแต่อย่างใด โดยโครงการ IPP
ดังกล่าวได้มีการยื่นข้อเสนอไปประมาณกลางเดือนพฤศจิกายน 2550
และได้ผ่านเกณฑ์พิจารณาความเหมาะสมด้านเทคนิคเบื้องต้นแล้ว
ปัจจุบันอยู่ระหว่างการพิจารณาข้อเสนอด้านราคาอัตราค่ากระแสไฟฟ้า

ในส่วนการพัฒนาว่าจ้างโครงการอื่นๆ ในด้านพลังงานทดแทน ทางเลือกพลังงานฟอสซิล
ได้มีการรวบรวมข้อมูลเกี่ยวกับพลังงานเชื้อเพลิงไฮโดรเจน และพลังงานลม
พบว่ากรณีพลังงานไฮโดรเจนยังอยู่ในขั้นตอนการวิจัยพัฒนาของต่างประเทศ
ในขณะที่พลังงานลมมีต้นทุนที่สูงในการใช้พื้นที่ติดตั้ง
และภาครัฐจะต้องสนับสนุนค่าไฟฟ้าที่ได้จากพลังงานลม
ประกอบกับอัตราความเร็มลมเฉลี่ยในประเทศยังถือว่ามีระดับต่ำ
ไม่เหมาะสมในด้านเทคนิคการผลิตกระแสไฟฟ้า อย่างไรก็ตามบริษัทฯ
ยังคงมีนโยบายที่จะศึกษาข้อมูลเพิ่มเติมเมื่อมีข้อมูลความเคลื่อนไหวทางวิชาการ
ซึ่งอาจรวมถึงการหาพันธมิตรร่วมทุนถ้าผลศึกษามีความเป็นไปได้เบื้องต้นต่อไป